เอกสารแนบ 5

รายงานการดำเนินงานของคณะกรรมการตรวจสอบ ประจำปี 2559

เรียน ท่านผู้ถือหุ้น บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน)

คณะกรรมการตรวจสอบของบริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน)
ประกอบด้วยกรรมการอิสระจำนวน 3 ท่าน ได้แก่ นายอังคณี วรทรัพย์
เป็นประธานกรรมการตรวจสอบ พลอากาศตรี โฆษก ประคองทรัพย์ และนางสาวนวรัตน์ อโนมะศิริ
เป็นกรรมการตรวจสอบ

กรรมการตรวจสอบทุกท่านมีคุณสมบัติของกรรมการอิสระและกรรมการตรวจสอบ
ครบถ้วนตามที่กำหนดไว้ในโครงสร้างการกำกับดูแลกิจการ
ภายใต้นโยบายการกำกับดูแลกิจการของบริษัทฯ
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (กลต.)
และตลาดหลักทรัพย์แห่งประเทศไทย

คณะกรรมการตรวจสอบมีหน้าที่และความรับผิดชอบที่สำคัญ คือ สอบทานให้บริษัทฯ
มีรายงานทางการเงินอย่างถูกต้องเพียงพอ สอบทานให้บริษัทฯ มีระบบการควบคุมภายใน
(Internal control) และการตรวจสอบภายใน (Internal audit)
ที่เหมาะสมและมีประสิทธิผล สอบทานให้บริษัทฯ
ปฏิบัติตามกฎหมายว่าด้วยหลักทรัพย์และตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ
พิจารณา คัดเลือก เสนอแต่งตั้งและเสนอค่าตอบแทนผู้สอบบัญชีของบริษัทฯ
พิจารณาการเปิดเผยข้อมูลของบริษัทฯ
ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้มีความถูกต้องและครบถ้วน รวมทั้งปฏิบัติการอื่นใดตามที่คณะกรรมการของบริษัทฯ มอบหมาย

ในรอบปี 2559 คณะกรรมการตรวจสอบได้จัดให้มีการประชุมเพื่อพิจารณาสอบทานเรื่องต่างๆ
เพื่อให้บริษัทฯ มีระบบการกำกับดูแลที่ดี จำนวน 4 ครั้งได้แก่

การประชุมครั้งที่ 1/2559 เมื่อวันที่ 26 กุมภาพันธ์ 2559

การประชุมครั้งที่ 2/2559 เมื่อวันที่ 13 พฤษภาคม 2559

การประชุมครั้งที่ 3/2559 เมื่อวันที่ 11 สิงหาคม 2559

การประชุมครั้งที่ 4/2559 เมื่อวันที่ 11 พฤศจิกายน 2559

การประชุมคณะกรรมการตรวจสอบจะมีฝ่ายบริหารเข้าร่วมเพื่อนำเสนอข้อมูล
รับฟังความคิดเห็นและข้อเสนอแนะข้อมูลที่เป็นประโยชน์ต่อการบริหารงาน
และนำข้อสังเกตจากคณะกรรมการตรวจสอบไปทำการปรับปรุงการปฏิบัติงานให้มีความรัดกุมรอบคอบกว่าปีที่ผ่านมา
โดยในปี 2559 คณะกรรมการตรวจสอบได้พิจารณาสอบทานเรื่องสำคัญๆ สรุปได้ดังนี้

สอบทานความถูกต้อง ครบถ้วน ความเชื่อถือได้ของงบการเงิน
รายไตรมาสและงบการเงินประจำปีของบริษัทฯ และบริษัทย่อย ก่อนนำเสนอคณะกรรมการบริษัทฯ
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่างบการเงินดังกล่าวได้จัดทำขึ้นอย่างถูกต้องตามที่ควรในสาระสำคัญตามมาตรฐานการรายงานทางการเงิน

สอบทานความเพียงพอของระบบการควบคุมภายใน และการตรวจสอบภายใน
คณะกรรมการตรวจสอบพิจารณาสอบทานให้บริษัทฯ มีระบบการควบคุมภายใน
และการตรวจสอบภายในที่มีความเหมาะสมและมีประสิทธิผล
มิให้เกิดความขัดแย้งหรือละเมิดต่อระเบียบกฎหมายและข้อกำหนดต่างๆ ของทางราชการ
พร้อมให้ข้อแนะนำแก่ฝ่ายบริหารเพื่อให้การปฏิบัติงานมีความรัดกุมรอบคอบ
เพิ่มพูนประสิทธิภาพการดำเนินงานของบริษัทฯ ให้ดียิ่งขึ้นกว่าที่ปฏิบัติในปีที่ผ่านมา

โดยในปี 2559 คณะกรรมการตรวจสอบได้พิจารณาคัดเลือก บริษัท ควอนตั้ม พอยท์ คอนซัลติ้ง
จำกัด ทำหน้าที่ตรวจสอบภายในและประเมินผลให้กับคณะกรรมการตรวจสอบ โดยมีนายรักษ์พล
อังศุวิทยา เป็นหัวหน้างานผู้ตรวจสอบภายใน ซึ่งคณะกรรมการตรวจสอบพิจารณาแล้วเห็นว่า
หัวหน้างานผู้ตรวจสอบภายในดังกล่าวมีวุฒิการศึกษา ประสบการณ์ทำงาน และการอบรม
ที่เหมาะสมเพียงพอกับการปฏิบัติหน้าที่ และในปี 2559 บริษัท ควอนตั้ม พอยท์ คอนซัลติ้ง จำกัด
ได้ปฎิบัติหน้าที่ได้เป็นอย่างดี ได้ให้ข้อเสนอแนะแก่บริษัทฯ
นำไปปรับปรุงแก้ไขเพื่อให้การดำเนินกิจการเป็นไปด้วยความโปร่งใส
สอดคล้องกับหลักการกำกับดูแลกิจการที่ดี

สอบทานการปฎิบัติตามกฎหมายและกฎเกณฑ์ภาครัฐ บริษัทฯ
มีการปฎิบัติตามกฎหมายว่าด้วยหลักทรัพย์และตลาดหลักทรัพย์
และข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจ

พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี โดยในปี 2559
คณะกรรมการตรวจสอบได้พิจารณาคัดเลือกให้นายบุญเลิศ แก้วพันธุ์พฤกษ์ และ/หรือนางสาวปิยนุช
เกษมศุภกร และ/หรือนางสาวรุ้งตวัน บุญศักดิ์เฉลิม แห่งบริษัท บีพีอาร์ ออดิท แอนด์ แอดไวเซอรี่
จำกัด และ/หรือนางสาวมะลิวรรณ พาหุวัฒนกร แห่งบริษัท เอ็นพีเอส สยาม สอบบัญชี จำกัด
เป็นผู้สอบบัญชีของบริษัทฯ และบริษัทย่อย รวมถึงได้พิจารณาค่าตอบแทนของผู้สอบบัญชีดังกล่าว
เพื่อนำเสนอต่อคณะกรรมการบริษัทฯ ให้ขออนุมัติจากที่ประชุมสามัญผู้ถือหุ้น

พิจารณารายงานที่ต้องเปิดเผย คณะกรรมการตรวจสอบพิจารณารายงานต่างๆ ที่ต้องเปิด
เผยในรายงานประจำปี และแบบแสดงรายการข้อมูลประจำปี (แบบ 56-1) ในส่วนที่เกี่ยวเนื่อง
กับหน้าที่และความรับผิดชอบของคณะกรรมการตรวจสอบ ซึ่งได้แก่
การเปิดเผยข้อมูลรายการระหว่างกัน รายงานคณะกรรมการตรวจสอบประจำปี 2559
เสนอต่อที่ประชุมผู้ถือหุ้น

โดยสรุปในภาพรวม คณะกรรมการตรวจสอบมีความเห็นว่า รายงานทางการเงินของบริษัทฯ
ได้จัดทำขึ้นอย่างถูกต้องตามหลักการบัญชีที่รับรองโดยทั่วไป
และมีการเปิดเผยข้อมูลอย่างถูกต้องเพียงพอ ไม่มีประเด็นสำคัญที่ขัดต่อข้อเท็จจริง
และระเบียบทางบัญชี บริษัทฯ มีระบบการควบคุมภายในและการตรวจสอบภายในที่เพียงพอ
เหมาะสม และมีประสิทธิผล ไม่พบประเด็นปัญหาหรือข้อบกพร่องที่เป็นสาระสำคัญ
มีการดูแลรักษาทรัพย์สินที่เหมาะสม มีการปฎิบัติตามระเบียบกฎหมายและข้อกำหนดต่างๆ
ของทางราชการอย่างถูกต้อง สมเหตุสมผลและเหมาะสมตามสภาพความเป็นจริงในการดำเนินธุรกิจ
มีการเปิดเผยข้อมูลอย่างถูกต้อง ครบถ้วน และเชื่อถือได้ ทำให้เชื่อมั่นว่าบริษัท
บริหารและพัฒนาเพื่อการอนุรักษ์สิ่งแวดล้อม จำกัด (มหาชน)
จะดำรงไว้ซึ่งการเป็นองค์กรที่มีการกำกับดูแลกิจการที่ดีต่อไป

ในนามคณะกรรมการตรวจสอบ

(นายอังคณี วรทรัพย์)

ประธานกรรมการตรวจสอบ